**Bygningskultur Foreningen i Lyngby-Taarbæk**

Lyngby, den 31. juli 2018

**Bemærkninger til ansøgning om genopførelse af nedbrændt bevaringsværdig bygning på Lundtoftegårdsvej 127, Østergaard.**

Bygningskultur Foreningen ser med tilfredshed, at Østergaard nu vil blive genopført.

På baggrund af de tegninger, som har været tilgængelige for os, bemærker vi følgende:

Efter foreningens opfattelse bør det kræves, at nybyggeriet i sin ydre udformning ligger helt tæt på det oprindelige, dvs. med stråtag og ikke tegltag. Østergaard ligger i en række af stråtækte bygninger, der er med til at fastholde det gamle Lundtoftes landsbymiljø, som kommunen selv har gjort sig umage for at bevare ved restaureringen af [Lundtoftevej 218-222](https://maps.google.com/?q=Lundtoftevej+218-222&entry=gmail&source=g). Dette miljø bør understøttes. Der findes mange nye stråtage i landsbymiljøer, så hvorfor ikke her?

 Stråtag betyder, at det er vanskeligt at lave ovenlysvinduer, men overetagen kan stadig udnyttes, da værelserne er små og alle har dagslys fra nye vinduer svarende til de tidligere i gavlene og bygningens frontespice. Eventuelt kan der etableres små tagvinduer/kviste i tagfladen mod nord, der sammen med glas i dørene kan give dagslys til trapperummene om nødvendigt.

Vinduer og døre er også vigtige for bygningens karakter. Vinduerne bør være med smalle sprosser, hvad enten de er med koblede rammer eller opdelte termoruder. Der bør være fælles indgange fra både syd og nord.

Endelig mener foreningen, at skorstenene bør genopføres. Det kan give mening, hvis de fungerer med naturlig ventilation fra wc/bad-rummene.

Venlig hilsen

Bente Kjøller

Formand